**OBRAZLOŽITEV**

Prof. dr. Tatjana Košmerl se je v delo Oddelka za živilstvo Biotehniške fakultete Univerze v Ljubljani vključila takoj po končanem študiju, najprej kot mlada raziskovalka, kasneje kot asistentka stažistka in asistentka z doktoratom. Aktivno sodeluje pri pedagoškem, raziskovalnem in strokovnem delu Katedre za tehnologije, prehrano in vino.

Je predsednica študijske komisije in koordinatorka tutorjev na matični fakulteti ter uradni delegat Republike Slovenije v Mednarodni organizaciji za trto in vino. Študentom prenaša aktualne vsebine s področja predelave živil in predvsem enologije. Skupno ima objavljenih 103 dela iz raziskovalne, 90 iz pedagoške in 146 iz strokovne dejavnosti. Bila je vodja v enem temeljnem in dvema CRP projektoma, tudi odgovorna nosilka bilateralnega projekta. Njeno področje raziskav so grozdje, mošt in vino s ciljem optimiziranja kakovosti in stabilnosti končnih pridelkov. Svoje odkritje je v soavtorstvu zaščitila s patentom, aktivno pa sodeluje pri organizaciji in izvedbi številnih izobraževanj, seminarjev in delavnic.